ธปท.จับตาหนี้เสียรายย่อย
ธปท.จับตาหนี้เสียสินเชื่อส่วนบุคคล บัตรเครดิต บัตรกดเงินสดของลูกค้ารายได้ระดับล่าง หวั่นฐานะผู้ประกอบการไม่แข็งแกร่ง
30 ต.ค. 2565

ธปท.จับตาหนี้เสียสินเชื่อส่วนบุคคล บัตรเครดิต บัตรกดเงินสดของลูกค้ารายได้ระดับล่าง หวั่นฐานะผู้ประกอบการไม่แข็งแกร่ง
นางสาลินี วังตาล ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) กล่าวว่า ขณะนี้ยังไม่สามารถประเมินได้ว่า ปัญหาน้ำท่วมจะกระทบต่อธุรกิจสินเชื่อส่วนบุคคล บัตรเครดิต หรือบัตรกดเงินสด ซึ่งส่วนใหญ่เป็นลูกค้าที่มีรายได้ระดับล่างๆ ที่มีรายได้ต่ำแต่มีจำนวนรายมากกว่าจะมีผลกระทบต่อยอดหนี้เสียมากน้อยแค่ไหน โดยเฉพาะสินเชื่อของสถาบันการเงินที่ไม่ใช่ธนาคารพาณิชย์ (นันแบงก์) เพราะไม่มีข้อมูลที่จะประเมิน แต่ต้องติดสถานการณ์ใกล้ชิดภายหลังน้ำลด
“เรื่องแนวโน้มหนี้ลูกค้ารายได้น้อยมีโอกาสเสียสูงต้องขอไปดูหลังน้ำลด เนื่องจากลูกค้ายังต้องเอาชีวิตรอดจากน้ำท่วมก่อนที่จะคิดเรื่องอื่น แต่เรื่องนี้ก็ถือว่าน่าติดตาม เพราะไม่รู้ว่านันแบงก์จะช่วยเหลืออะไรลูกค้าได้บ้าง อาจจะไม่มีกำลังการให้ความช่วยเหลือลูกค้าเท่ากับธนาคารพาณิชย์” นางสาลินี กล่าว
ทั้งนี้ ยอดหนี้เสียหรือหนี้ไม่ก่อให้เกิดรายได้ (เอ็นพีแอล) ในระบบสถาบันการเงินของไทยยังไม่สูงมากนัก เพราะสถาบันการเงินส่วนใหญ่โดยเฉพาะธนาคารพาณิชย์มีมาตร การผ่อนผันเงื่อนไขการชำระหนี้ให้ลูกค้า ทำให้ยอดเอ็นพีแอลในระบบยังไม่เพิ่มขึ้น โดยหากดูจากข้อมูลล่าสุดในเดือน ก.ย. พบว่าเอ็นพีแอลก่อนหักกันสำรอง (Gross NPL) มีแค่ 2.61 แสนล้านบาท หรือ 3.07% ของสินเชื่อทั้งระบบเพิ่มขึ้นจากเดือน มิ.ย. ที่มี 2.76 แสนล้านบาท หรือ 3.26% ของสินเชื่อทั้งระบบเพียงเล็กน้อยเท่านั้น ขณะที่พีเอ็นสุทธิหลังหักกันสำรอง (Net NPL) อยู่ที่ 1.36 แสนล้านบาท หรือ 1.63% ของสินเชื่อรวม